दरअसल, यशवंत सिन्हा और हरमोहन धवन का 30 साल पुराना नाता है। वर्ष 1981 में धवन के जेल भरो आंदोलन के दौरान यशवंत उनका हाल-चाल पूछने आए थे तो उन्हें भी गिरफ्तार कर पटियाला जेल भेज दिया गया था। शत्रुघ्न सिन्हा और हरमोहन धवन भी कई सालों से एक दूसरे को जानते हैं। वर्ष 1989 में शत्रुघ्न सिन्हा हरमोहन धवन के लिए प्रचार करने आए थे और परेड ग्राउंड में उनके समर्थन में जनसभा को संबोधित किया था। तीनों नेताओं ने चंडीगढ़ का चयन इसलिए किया क्योंकि यह शहर राजनीति का केंद्र है और किसी समय में नरेंद्र मोदी इस शहर में लंबे समय तक रहे थे। चंद्रशेखर सरकार में केंद्रीय मंत्री रहे हरमोहन धवन पिछले लोकसभा चुनाव से पहले भाजपा में शामिल हुए थे। उन्हें उस समय टिकट की पूरी उम्मीद भी थी लेकिन पार्टी ने चंडीगढ़ भाजपा की अंदरुनी उठापटक के बीच किरण खेर को टिकट दिया था। धवन ने किरण खेर की जीत सुनिश्चित करने के लिए पूरे प्रयास भी किए थे। चंडीगढ़ की राजनीति में धवन की अपनी पहचान है।